钦定古今图书集成/明伦汇编/闺媛典/第005卷 > 《青骢白马〈八曲〉》
## 钦定古今图书集成/明伦汇编/闺媛典/第005卷 > 《青骢白马〈八曲〉》

《古今乐录》曰：“《青骢》《白马》，旧舞十六人。”

青骢白马紫丝缰，可怜石桥根柏梁。

汝忽千里去无常，愿得到头还故乡。

系马可怜著长松，游戏徘徊五湖中。

借问湖中采菱妇，莲子青荷可得否。

可怜白马高缠鬃，著地踯躅多徘徊。

问君可怜《六萌》车，迎取窈窕“西曲娘。”

问君可怜下都去，何得见君复西归。

齐唱可怜使人惑，昼夜怀欢何时忘。